«The squid and the whale»
Am. drama, 11 år (egnet ungdom/voksen) Regi: 
Noah Baumbach 

Stjerner: 
Jeff Daniels, Laura Linney, Jesse Eisenberg, Owen Kline, William Baldwin, Anna Paquin. 
Handler om: 
Et forfatterpar (Jeff Daniels/Laura Linney) i Brooklyn splitter opp i en såkalt dannet, men alt annet enn barmhjertig skilsmisse. 
Parets to tenåringssønner (Jesse Eisenberg/Owen Kline) kommer i skvis, især i en muligens foreldrevennlig «delt omsorg»-situasjon, som gir seg de underligste, pubertale utslag. 
Dom: 
Forstandig spill, fin musikkbruk og en tone som balanserer nydelig mellom sorg, forbitrelse og øm komikk gjør «The Squid and The Whale» til en «skilsmissefilm» å tro på - og i høyeste grad berøres av. 
Her er ingen skurk og ingen helt(inne) - her er alle forsvart og alle uthengt - ømt utleverende. 
Men ikke et øyeblikk hoverende. 

Historien er skrevet av Noah Baumbach over sin egen opplevelse av foreldrenes skilsmisse da han selv var barn. 
Han har selv ført den videre til film - med usedvanlig nærhet som resultat. 

All den forfengelighet, sårede stolthet og hardnakkede motstand mot erkjennelse en dalende forfatter og nyskilt far kan ha, rommes i en glimrende og selvrettferdig, men aldri overdreven Jeff Daniels. 
Men det er vinklingen mot parets to sønner - finfint spilt av Jesse Eisenberg og Owen Kline (ja da, Kevins nå 15 år gamle sønn) - som gir denne filmen klasse. 
Ingen pekefinger behøves, når voksnes dårskap medoppleves gjennom disse to par øyne. 

ELLEN MARGRETHE SAND 
